สิงคโปร์ยกระดับความปลอดภัยระหว่างประชุมซัมมิต”ทรัมป์-คิม”วันนี้
สิงคโปร์ยกระดับความปลอดภัยระหว่างประชุมซัมมิตทรัมป์-คิม"วันนี้
12 มิ.ย. 2561

ผู้สื่อข่าวรายงานว่า สิงคโปร์ยกระดับความปลอดภัยอย่างแน่นหนาในวันนี้(12มิ.ย.) เพื่อต้อนรับการประชุมสุดยอดผู้นำระหว่างสหรัฐและเกาหลีเหนือ โดยทางการสิงคโปร์ได้สั่งปิดถนนและตั้งด่านตรวจในบริเวณถนนใกล้กับโรงแรมของ 2 ผู้นำ รวมถึงส่งกำลังตำรวจกว่าพันนายออกลาดตระเวณทั้งทางบกและทางน้ำ
นายลี เซียน ลุง นายกรัฐมนตรีสิงคโปร์เปิดเผยว่า สิงคโปร์ได้ทุ่มเงินกว่า 20 ล้านดอลลาร์สหรัฐในการจัดประชุมระหว่างประธานาธิบดีโดนัลด์ ทรัมป์ และนายคิม จอง อึน ผู้นำสูงสุดของเกาหลีเหนือในวันนี้ โดยได้จัดสรรงบประมาณกว่าครึ่งในการดูแลรักษาความปลอดภัยให้กับผู้นำทั้งสอง
นายเค เซียนมูกัม รมว.มหาดไทยระบุว่า สิงคโปร์ได้ส่งเจ้าหน้าที่ 5,000 นายทำหน้าที่รักษาความปลอดภัยภาคพื้นดิน พร้อมกล่าวว่า สิงคโปร์รู้สึกยินดีที่ได้มีส่วนร่วมในการประชุมครั้งนี้ โดยความปลอดภัยถือเป็นสิ่งที่ผู้นำทั้งสองประเทศให้ความสำคัญมากที่สุด อีกทั้งสองประเทศต่างเชื่อมั่นในความปลอดภัยและความเป็นกลางทางการเมืองของสิงคโปร์